ทาลิสชี้เฟดรอเลือกตั้ง
ฟันธงขึ้นดอกเบี้ยไตรมาส 1/2560 หนุนเงินนอกดันหุ้นพุ่ง
7 ก.ย. 2559

ฟันธงขึ้นดอกเบี้ยไตรมาส 1/2560 หนุนเงินนอกดันหุ้นพุ่ง
บลจ.ทาลิส ฟันธงเฟดไม่ขึ้นดอกเบี้ยปีนี้ รอผลเลือกตั้งสหรัฐ-เศรษฐกิจยังฟื้นตัวไม่ชัด ดึงเงินนอกดันดัชนี มองเป้าปีหน้า 1,700-1,800 จุด
นายประภาส ตันพิบูลย์ศักดิ์ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) ทาลิส เปิดเผยว่า บริษัทมองโอกาสในการปรับขึ้นอัตราดอกเบี้ยนโยบายของธนาคารกลางสหรัฐ (เฟด) ในช่วงปลายปีนี้ มีความเป็นไปได้น้อยกว่า 50% โดยประเมินว่าการปรับขึ้นอัตราดอกเบี้ยน่าจะเกิดขึ้นในช่วงไตรมาสแรก ปี 2560 และไม่น่าจะปรับขึ้นเกิน 0.25% เนื่องจากสัญญาณการฟื้นตัวทางเศรษฐกิจยังไม่มีความชัดเจนว่าจะเป็นไปอย่างเข้มแข็งและอย่างยั่งยืน ประกอบกับ ตามธรรมเนียมแล้วธนาคารกลางสหรัฐจะไม่ปรับขึ้นอัตราดอกเบี้ยนโยบาย ก่อนการเลือกตั้งประธานาธิบดีสหรัฐ ที่จะมีขึ้นในช่วงเดือน พ.ย. 2559 
“ก่อนเดือน พ.ย.นี้ เฟดไม่น่าจะปรับขึ้นดอกเบี้ย ซึ่งน่าจะขึ้นในช่วงหลังที่มีการเลือกตั้งประธานาธิบดีสหรัฐแล้วเสร็จ และหากจะขึ้นในเดือน ธ.ค. ก็น่าจะเร็วเกินไป เพราะหลังจากประเทศสหรัฐมีประธานาธิบดีคนใหม่แล้วเฟดต้อนรับด้วยการขึ้นดอกเบี้ยเลย ถือว่าเป็นอะไรที่แรงพอควร” นายประภาส กล่าว
อย่างไรก็ตาม แม้ปัจจุบันตัวเลขเศรษฐกิจหลายๆ ตัวจะส่งสัญญาณเป็นบวก แต่มีสัญญาณเตือนจากกองทุนการเงินระหว่างประเทศ (ไอเอ็มเอฟ) ระบุว่าเศรษฐกิจสหรัฐยังมีโอกาสชะลอตัวได้อยู่ ดังนั้นหากมีการประกาศขึ้นอัตราดอกเบี้ยนโยบาย อาจส่งผลให้เศรษฐกิจในระยะปานกลางเกิดการชะลอตัวอย่างต่อเนื่อง
นายประภาส กล่าวว่า สำหรับแนวโน้มเงินทุนไหลเข้าภายใต้สมมติฐานเฟดยังไม่ขึ้นดอกเบี้ยภายในปีนี้มองว่าจะทำให้เงินทุนจากต่างประเทศไหลเข้ามาลงทุนในภูมิภาคเอเชีย รวมถึงตลาดหุ้นไทยอย่างต่อเนื่องอีกในช่วง ก.ย.-ต.ค.นี้ หลังจากที่มีเข้ามาตั้งแต่ต้นปีจนถึงปัจจุบันแล้วราว 1.1 แสนล้านบาท จากนั้นจะเริ่มชะลอตัวลงในช่วงเดือน พ.ย. ที่เป็นช่วงการเลือกตั้งในสหรัฐและเดือน ธ.ค.ที่เป็นช่วงหยุดยาวในเทศกาลสิ้นปี
“ดัชนีตลาดหุ้นไทยในช่วงที่เหลือของปี มีโอกาสปรับตัวขึ้นไปแตะระดับ 1,600 จุด ซึ่งเป็นระดับที่ควรขายทำกำไร และให้รอซื้อกลับที่บริเวณ 1,400-1,500 จุด ขณะที่ดัชนีตลาดหุ้นไทยในปี 2560 คาดว่าจะเติบโตได้อีก 10-15% ดัชนีมีโอกาสปรับตัวขึ้นแตะระดับ 1,700-1,800 จุด” นายประภาส กล่าว
ด้าน นายมณฑล จุนชยะ ประธานเจ้าหน้าที่การลงทุน บลจ.วรรณ กล่าวว่า คาดว่าดัชนีหุ้นไทยในสัปดาห์นี้มีโอกาสปรับตัวในกรอบ 1,480-1,530 จุด จากแรงขายทำกำไรหลังตลาดขึ้นมาค่อนข้างมากส่งผลให้ราคาเริ่มแพง ประกอบกับความกังวลว่าจะเกิดแรงขายทำกำไรในตลาดหุ้นไทย หลังจากหุ้นอินโดนีเซียและฟิลิปปินส์ถูกขายก่อนแล้ว
อย่างไรก็ตาม ตลาดคาดการณ์ว่าธนาคารกลางยุโรปอาจผ่อนคลายนโยบายการเงินเพิ่มเติมในการประชุมวันที่ 8 ก.ย.นี้ ดัชนีหลุด 1,500 จุดน่าทยอยซื้อสะสม